b'\n_START_ARTICLE_\nHarold von Mickwitz\n_START_PARAGRAPH_\nPaul Harald (Harold) von Mickwitz (22. toukokuuta 1859 Helsinki \xe2\x80\x93 12. helmikuuta 1938 Helsinki) oli suomalaissyntyinen Saksassa ja Yhdysvalloissa vaikuttanut konserttipianisti, pianonsoiton opettaja ja s\xc3\xa4velt\xc3\xa4j\xc3\xa4. _NEWLINE_Mickwitzin vanhemmat olivat Suomeen sijoitettujen ven\xc3\xa4l\xc3\xa4isten joukkojen esikuntal\xc3\xa4\xc3\xa4k\xc3\xa4ri ja salaneuvos Paul Joakim von Mickwitz (1812\xe2\x80\x931888) ja h\xc3\xa4nen toinen puolisonsa Amalia Elisabet Agthe (1831\xe2\x80\x931895). Mickwitz opiskeli pianonsoittoa Helsingiss\xc3\xa4 1870\xe2\x80\x931875 Faltinin, Sv\xc3\xa4rdsj\xc3\xb6n ja Steinin johdolla ja k\xc3\xa4vi samalla Helsingin yksityislyseota 1871\xe2\x80\x931876. H\xc3\xa4n opiskeli 1876\xe2\x80\x931879 Pietarin konservatoriossa van Arkin, Theodor Leschetizkyn ja Brassinin oppilaana ja sen j\xc3\xa4lkeen Wieniss\xc3\xa4 1880\xe2\x80\x931884 Leschetizkyn johdolla. Mickwitz toimi pianonsoiton opettajana Helsingin musiikkiopistossa 1882\xe2\x80\x931884 ja piti samalla konsertteja Suomessa, Saksassa ja Baltian maissa. H\xc3\xa4n oli sitten pianonsoiton opettajana Stuttgartin konservatoriossa 1885\xe2\x80\x931886 sek\xc3\xa4 Karlsruhessa 1886\xe2\x80\x931893 ja Wiesbadenissa 1893\xe2\x80\x931895. Palattuaan Suomeen 1895 h\xc3\xa4n oli Hufvudstadsbladet-lehden musiikkiarvostelijana ja toimi konserttipianistina._NEWLINE_Mickwitz muutti 1897 Yhdysvaltoihin. H\xc3\xa4nest\xc3\xa4 tuli samana vuonna Shermanissa Texasissa sijainneen Kidd-Key Collegen musiikkikonservatorion johtaja ja h\xc3\xa4n sai Yhdysvaltain kansalaisuuden 1902. Mickwitz johti Chicagossa sijainneen Bushin musiikkikonservatorion (Bush Conservatory of Music) piano-osastoa 1906\xe2\x80\x931908 ja uudelleen 1912\xe2\x80\x931916. H\xc3\xa4n oli muun muassa Dallasissa sijaitsevan Southern Methodist Universityn musiikkidekaanina 1916\xe2\x80\x931918 ja toimi Juilliard Schoolin pianonsoiton p\xc3\xa4\xc3\xa4opettajana. J\xc3\xa4\xc3\xa4ty\xc3\xa4\xc3\xa4n el\xc3\xa4kkeelle 1929 Mickwitz palasi Suomeen.'